George W. Bush myöntämässä Leelle Presidentin vapaudenmitalia vuonna 2007.
**Nelle Harper Lee** (28. huhtikuuta 1926 Monroeville, Alabama – 19. helmikuuta 2016 Monroeville, Alabama) oli yhdysvaltalainen kirjailija, joka tunnetaan Pulitzer-palkitusta esikoisromaanistaan *Kuin surmaisi satakielen* (*To Kill a Mockingbird*, 1960).

Elämä ja ura
------------

Harper Lee syntyi pienessä Monroevillen kaupungissa Alabaman osavaltiossa vuonna 1926. Hänen isänsä oli asianajaja Amasa Coleman Lee ja äitinsä Frances Cunningham o.s. Finch. Lee opiskeli Huntingdon Collegessa Montgomeryssa 1944–1945 ja lakia Alabaman yliopistossa 1945–1949, mutta opinnot jäivät kesken. Hän työskenteli 1950-luvulla New Yorkissa lentoyhtiön toimistossa ja kirjoitti vapaa-aikana.

Vuonna 1956 Leen ystävät Joy ja Michael Brown antoivat hänelle joululahjaksi vuoden palkan, jotta hän voisi keskittyä kirjoittamistyöhön. Lee alkoi kirjoittaa romaania nimeltä *Go Set a Watchman*, ja huhtikuussa käsikirjoitus oli valmis. Hän oli aloittanut myös toisen teoksen, *The Long Goodbye*, jonka vähän yli satasivuinen käsikirjoitus on luultavasti kadonnut. Kustantamo osti *Go Set a Watchmanin* käsikirjoituksen, mutta kustannustoimittaja pyysi Leetä muokkaamaan sen uudelleen. Tästä sai alkunsa romaani *Kuin surmaisi satakielen*.

*Kuin surmaisi satakielen* julkaistiin vuonna 1960. Teoksesta tuli heti menestys ja se voitti kaunokirjallisuuden Pulitzer-palkinnon vuonna 1961. *Library Journalin* äänestyksessä vuonna 1999 se valittiin vuosisadan parhaaksi romaaniksi. Romaanin pohjalta tehtiin vuonna 1962 ensi-iltansa saanut samanniminen elokuva, jonka on ohjannut Robert Mulligan ja käsikirjoitukseksi sovittanut Horton Foote. 

Esikoisromaaninsa jälkeen Lee julkaisi vain muutamia aikakauslehtikirjoituksia. Hän asui kuuroutuneena ja lähes sokeana hoitokodissa eikä antanut haastatteluja. Hänen asioitaan hoitanut sisar Alice Lee kuoli 103-vuotiaana vuonna 2014.

*Kuin surmaisi satakielen* oli vuosikymmeniä Leen ainoa julkaistu romaani. Vuonna 2015 julkaistiin Leen 1950-luvun käsikirjoitus *Go Set a Watchman* (suom. *Kaikki taivaan linnut*).

Lee oli kirjailija Truman Capoten läheinen ystävä lapsuudesta asti ja auttoi tätä *Kylmäverisesti*-romaanin aineistotyössä. Capote puolestaan mainitaan *Satakieli*-romaanin Dillin esikuvaksi. Leen romaaniin Capote teki joitakin muutosehdotuksia.

Teokset
-------

* *Kuin surmaisi satakielen*. (To Kill a Mockingbird, 1960.) Suomentanut Maija Westerlund. Jyväskylä: Gummerus, 1961.
* *Kaikki taivaan linnut*. (Go Set a Watchman, 2015.) Suomentanut Kristiina Drews. Helsinki: Gummerus, 2015. ISBN 978-951-24-0122-2.

Lähteet
-------

1. 1 2  (en) Library of Congress Authorities, Yhdysvaltain kongressin kirjastoView and modify data on Wikidata. Tieto on haettu Wikidatasta.
2. ↑  Grimes, William: Harper Lee, Author of ‘To Kill a Mockingbird,’ Dies at 89 *The New York Times*.  19.2.2016. Viitattu 19.2.2016. (englanniksi)
3. ↑  Ketola, Päivi: Amerikkalainen kirjailija Harper Lee on kuollut *Yle Uutiset*.  19.2.2016. Viitattu 19.2.2016.
4. 1 2 3  Harper Lee NNDB. Viitattu 14.7.2007. (englanniksi)
5. 1 2 3  Petäjä, Jukka: Arvoitus nimeltä käsikirjoitus.  *Helsingin Sanomat*, 11.7.2015, s. B 1–3. Artikkelin verkkoversio. Viitattu 11.7.2015.
6. 1 2  Alter, Alexandra: Harper Lee, Author of ‘To Kill a Mockingbird,’ Is to Publish a Second Novel *The New York Times*.  3.2.2015.  (englanniksi)
7. ↑  Petäjä, Jukka: Harper Leen kohuttu toinen romaani ilmestyy kesällä suomeksi.  *Helsingin Sanomat*, 16.3.2015, s. B 8. Artikkelin verkkoversio. Viitattu 1.3.2018.
8. ↑  Gumbel, Andrew: A writer’s story: The mockingbird mystery *The Independent*.  4.6.2006. Viitattu 10.3.2013. (englanniksi)
9. ↑  To Kill a Mockingbird Reader’s Guide – About the Author National Endowment for the Arts. Viitattu 10.3.2013. (englanniksi)

Aiheesta muualla
----------------

* Harper Leen muistokirjoitus Helsingin Sanomissa.

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Kreikka
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* Europeana
* NARA
* SNAC
	+ 2
* IdRef

 |

 |